Document ID: 32012D0251

ROZHODNUTIE RADY
z 24. apríla 2012
o pozícii, ktorú má Európska únia zaujať v Spoločnom výbore EHP v súvislosti so zmenou a doplnením prílohy II (Technické predpisy, normy, skúšky a certifikácia) a prílohy XX (Životné prostredie) k Dohode o EHP
(2012/251/EÚ)
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 114, článok 192 ods. 1 a článok 218 ods. 9,
so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore (1), a najmä na jeho článok 1 ods. 3,
so zreteľom na návrh Európskej komisie,
keďže:
(1)
Príloha II a príloha XX k Dohode o Európskom hospodárskom priestore (2) (ďalej len „Dohoda o EHP“) obsahuje osobitné ustanovenia a dojednania týkajúce sa technických predpisov, noriem, skúšok a certifikácie a životného prostredia.
(2)
Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí (3) by sa malo začleniť do Dohody o EHP.
(3)
Nariadenie Európskeho parlamentu a Rady (ES) č. 1336/2008 zo 16. decembra 2008, ktorým sa mení a dopĺňa nariadenie (ES) č. 648/2004 s cieľom prispôsobiť ho nariadeniu Európskeho parlamentu a Rady (ES) č. 1272/2008 (4), by sa malo začleniť do Dohody o EHP.
(4)
Smernica Európskeho parlamentu a Rady 2008/112/ES zo 16. decembra 2008 o zmene a doplnení smerníc Rady 76/768/EHS, 88/378/EHS, 1999/13/ES a smerníc Európskeho parlamentu a Rady 2000/53/ES, 2002/96/ES a 2004/42/ES s cieľom prispôsobiť ich nariadeniu (ES) č. 1272/2008 (5) by sa mala začleniť do Dohody o EHP.
(5)
Nariadenie Komisie (EÚ) č. 453/2010 z 20. mája 2010, ktorým sa mení a dopĺňa nariadenie Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH) (6), by sa malo začleniť do Dohody o EHP.
(6)
Nariadenie Komisie (EÚ) č. 440/2010 z 21. mája 2010 o poplatkoch Európskej chemickej agentúre podľa nariadenia Európskeho paramentu a Rady (ES) č. 1272/2008 (7) by sa malo začleniť do Dohody o EHP.
(7)
Nariadením (ES) č. 1272/2008 sa zrušuje smernica Rady 67/548/EHS (8) a smernica Európskeho parlamentu a Rady 1999/45/ES (9) s účinnosťou od 1. júna 2015. Keďže tieto smernice boli začlenené do Dohody o EHP, táto dohoda by sa mala zmeniť a doplniť s účinnosťou od 1. júna 2015 s cieľom zohľadniť ich zrušenie.
(8)
Prílohy II a XX k Dohode o EHP by sa mali zodpovedajúcim spôsobom zmeniť a doplniť.
(9)
Pozícia Únie v Spoločnom výbore EHP by preto mala byť založená na pripojenom návrhu rozhodnutia,
PRIJALA TOTO ROZHODNUTIE:
Článok 1
Pozícia, ktorú má Európska únia zaujať v Spoločnom výbore EHP k navrhovaným zmenám a doplneniam prílohy II (Technické predpisy, normy, skúšky a certifikácia) a prílohy XX (Životné prostredie) k Dohode o EHP, je založená na návrhu rozhodnutia Spoločného výboru EHP pripojenom k tomuto rozhodnutiu.
Článok 2
Toto rozhodnutie nadobúda účinnosť dňom jeho prijatia.
V Luxemburgu 24. apríla 2012

Labels: 1
5
20
7
3
15